b"\n_START_ARTICLE_\nFl\xc3\xa0via Domicil\xc2\xb7la (esposa de Flavi Climent)\n_START_SECTION_\nTradici\xc3\xb3 jueva\n_START_PARAGRAPH_\nSegons el Talmud, Domicil\xc2\xb7la i Flavi Climent es consideren conversos al judaisme i estigueren en contacte amb el rab\xc3\xad Akiba ben Joseph. En tot cas, s'interessaren per aquesta religi\xc3\xb3 i, alhora, per la cristiana._NEWLINE_Quan Domici\xc3\xa0 decret\xc3\xa0 que en trenta dies el Senat hauria de confirmar el seu edicte per massacrar tots els jueus i cristians de l'Imperi, Domicil\xc2\xb7la va conv\xc3\xa8ncer el seu marit perqu\xc3\xa8 don\xc3\xa9s suport als jueus. Quan quedaven cinc dies per a la votaci\xc3\xb3 de l'edicte al Senat, el convenc\xc3\xa9 perqu\xc3\xa8 se suicid\xc3\xa9s, posposant aix\xc3\xad la votaci\xc3\xb3, i esperant que mentrestant es pogu\xc3\xa9s resoldre la situaci\xc3\xb3. Domici\xc3\xa0, per\xc3\xb2, f\xc3\xa9u matar Climent l'endem\xc3\xa0. La decisi\xc3\xb3 qued\xc3\xa0, igualment posposada, i poc despr\xc3\xa9s, Esteve va assassinar Domici\xc3\xa0.\n_START_SECTION_\nTradici\xc3\xb3 cristiana\n_START_PARAGRAPH_\nSegons la tradici\xc3\xb3 cristiana, Domicil\xc2\xb7la fou convertida al cristianisme per Nereu i Aquil\xc2\xb7leu i condemnada llavors a la deportaci\xc3\xb3._NEWLINE_Eusebi de Cesarea, les actes esp\xc3\xbaries de Nereu i Aquil\xc2\xb7leu i Sant Jeroni presenten Fl\xc3\xa0via Domicil\xc2\xb7la com a neboda, no esposa, de Flavi Climent, i diuen que fou desterrada a Pontia (actual Pon\xc3\xa7a), illa del Mar Tirr\xc3\xa8. De fet, Eusebi nom\xc3\xa9s diu que Domicil\xc2\xb7la, filla de la germana de Climent, s'havia convertit al cristianisme. Aix\xc3\xb2 ha fet pensar que es tractaria de dues dones anomenades Domicil\xc2\xb7la, tia i neboda, que eren cristianes. No obstant aix\xc3\xb2, s'ha pensat que Eusebi pot cometre un error de transcripci\xc3\xb3 de les dades de les fonts, i que parli d'una Fl\xc3\xa0via Domicil\xc2\xb7la diferent.\n_START_SECTION_\nVeneraci\xc3\xb3\n_START_PARAGRAPH_\nFl\xc3\xa0via Domicil\xc2\xb7la \xc3\xa9s venerada per l'Esgl\xc3\xa9sia Ortodoxa, que en celebra la festa el 12 de maig. Tamb\xc3\xa9 per l'Esgl\xc3\xa9sia Cat\xc3\xb2lica, que la celebra juntament amb els sants Nereu i Aquil\xc2\xb7leu de Roma, ja que les seves restes s\xc3\xb3n enterrades en l'esgl\xc3\xa9sia d'aquests sants. El seu nom s'afeg\xc3\xad al d'aquests en el calendari de sants de 1595, per\xc3\xb2 en fou tret en 1969, ja que el fonament d'aquesta veneraci\xc3\xb3 es basava en llegendes no comprovades i poc versemblants."